17-jarige genie slaag fisikagraad met lofHjalmar Rall het op 17 jaar sy BSc Fisika-graad voltooi (Foto: Verskaf) Hjalmar Rall het op die ouderdom van 17 jaar sy BSc Fisika-graad aan die Universiteit van Pretoria voltooi – en dít met ŉ onderskeiding. Hy is een van slegs 5% van sy klas van 130 studente wat dié vak baasgeraak het. Hoewel dié jong genie nog nie eens oud genoeg is om wettig agter ŉ stuurwiel in te klim nie, gaan hy vandeesjaar sy honneurs aanpak. Maroela Media het vroeër berig oor dié seun van Riebeek-Kasteel in die Wes-Kaap wat op 13-jarige ouderdom sy Cambridge-eksamens op A-vlak geslaag het. Dié eksamens is gelykstaande aan ŉ 13de skooljaar wat internasionaal erken word. Hy het reeds op 12-jarige ouderdom sy matriek met lof voltooi en sy studie in 2017 as 14-jarige aan die Universiteit van Pretoria begin. Volgens Hjalmar se pa, Heinrich Rall, was sy seun van jongs af begaafd en het reeds in graad 5 besef hy is nie gelukkig op skool nie. “Hy het gefrustreerd geraak met die skool se werkpas. Ek het hom toe tuis begin onderrig,” vertel Heinrich. Hjalmar het skool binne die bestek van drie jaar voltooi. Hy het nie meer as vier tot vyf uur per dag aan sy skoolwerk afgestaan nie. In die middae het hy sy stokperdjies soos kuns en musiek, asook vaardighede soos rekenaarprogrammering en fotografie beoefen. Hy is ŉ enigste kind. Heinrich vertel Hjalmar het nog altyd in fisika belanggestel en het daarom besluit om in dié rigting verder te studeer. “Hy het van kleins af ŉ drang na kennis en ŉ behoefte om als te verstaan. Fisika bied die geleentheid om dinge beter te verstaan en heeltyd vrae te vra, hoewel ŉ mens nie altyd die antwoorde daarop kry nie.” Hjalmar gaan vandeesjaar sy honneurs in fisika aan Tuks begin. Hy wil dan sy meestersgraad in kwantuminligting, ŉ nuwe navorsingsgebied in kwantumfisika, in Amerika of Duitsland gaan aandurf.